CELEX: 52014XG0204(01)
Language: bg
Date: 2014-02-04
Title: Заключения на Съвета относно приноса на спорта за икономиката на ЕС и по-специално за справянето с младежката безработица и социалното приобщаване

4.2.2014   
            
            
               BG
            
            
               Официален вестник на Европейския съюз
            
            
               C 32/2
            
         Заключения на Съвета относно приноса на спорта за икономиката на ЕС и по-специално за справянето с младежката безработица и социалното приобщаване
   2014/C 32/03
   СЪВЕТЪТ И ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ, ЗАСЕДАВАЩИ В РАМКИТЕ НА СЪВЕТА,
   I.   КАТО СЪЗНАВАТ СЕРИОЗНИЯ ХАРАКТЕР НА ПРОБЛЕМА С МЛАДЕЖКАТА БЕЗРАБОТИЦА В ЕВРОПА И ПОСЛЕДСТВИЯТА ОТ НЕГО:
   
               1.
            
            
               Младежката безработица продължава да е основно предизвикателство за ЕС и нейните държави членки. През август 2013 г. младежката безработица беше 23,3 % в 28-те държави — членки на ЕС (1), като съществуват големи различия между държавите членки и между регионите в тях (2).
            
         
               2.
            
            
               Икономическата криза засегна особено тежко младите хора. Във всички държави — членки на ЕС, младежката безработица е като цяло по-висока от безработицата в други възрастови групи. В края на 2012 г. младежката безработица беше 2,6 пъти по-висока от общия размер на безработицата (3).
            
         
               3.
            
            
               Това има важни последици не само за засегнатите лица, но и за обществото и за икономиката като цяло. Продължителната безработица може да задълбочи маргинализацията и да доведе до бедност и по-висок риск от социално изключване. Освен това има сериозни рискове за общностите, тъй като неучастието на пазара на труда може да подтикне някои млади хора да изберат да не участват в гражданското общество, което евентуално може да доведе до нарастване на социалната фрагментация.
            
         
               4.
            
            
               Предизвикателството, което представляват липсата на работни места и на трудов опит, е един от най-важните проблеми, с които се сблъскват младите хора в Европа в резултат на кризата. Освен това има и все по-големи разминавания между уменията, които търсят някои работодатели, и уменията на много от потенциалните работници.
            
         II.   КАТО ПРИПОМНЯТ, ЧЕ ЕВРОПЕЙСКИЯТ СЪВЕТ:
   
               5.
            
            
               Призна, че борбата с младежката безработица е „специална и непосредствена цел“ и изтъкна, че е важно да се обърне „надлежно внимание на участието на пазара на труда на групите уязвими младежи, които са изправени пред особени предизвикателства“ (4).
            
         III.   ПОДЧЕРТАВАТ ПОТЕНЦИАЛА НА СПОРТА ЗА СПРАВЯНЕ С ТЕЗИ ПРЕДИЗВИКАТЕЛСТВА:
   
               6.
            
            
               Като се ангажират в спортни дейности младите хора придобиват специфични лични и професионални умения и компетентности, които подобряват пригодността им за заетост. Това включва усвояването на умения за учене, социални и граждански компетентности, лидерски умения и умения в областта на комуникацията, работата в екип, дисциплината, творчеството и предприемачеството. Спортът дава и професионални знания и умения в сфери като маркетинга, мениджмънта и обществената безопасност и сигурност. Всички тези умения и компетентности подпомагат участието, развитието и напредъка на младите хора в образованието, обучението и трудовата заетост по начини, които съответстват и са приложими на пазара на труда и които са ценени и търсени от работодателите.
            
         
               7.
            
            
               Организирането, управлението и осъществяването на спортни дейности в Европа по традиция се базират на доброволния ангажимент. Според проучване на Евробарометър от 2011 г. (5) почти една четвърт от участващите в доброволчески дейности (24 %) са активни в областта на спорта. Доброволната работа в спорта, която се осъществява най-вече на равнището на масовия спорт и в клубовете, е ценна от социална, икономическа и демократична гледна точка.
            
         
               8.
            
            
               Спортът е привлекателен навсякъде по света и не познава културни или социално-икономически граници. Той има международен характер и привлича широк и разнообразен кръг от хора. Ето защо спортните дейности са отличен начин за интегриране на малцинствените и маргинализираните групи. Спортът носи положителен емоционален заряд и може да допринесе значително за изграждането на чувство за общност и да спомогне за стабилността, единството и мира в общностите.
            
         
               9.
            
            
               Секторът на спорта, в т.ч. доброволните дейности в спорта, има измерима и важна икономическа и социална стойност в националните икономики. Има все повече данни, че спортът има значителен принос за икономиката на Европа и представлява важен двигател за растежа и заетостта, като същевременно осигурява социално сближаване и благосъстояние и с това допринася съществено за постигането на целите на стратегията „Европа 2020“ (6).
            
         
               10.
            
            
               Според наскоро направено проучване в целия ЕС относно икономическия растеж и заетостта в ЕС (7), делът на спорта възлиза на 1,76 % от общата добавена стойност в ЕС (8). Делът на работните места в спорта е 2,12 % в ЕС. А когато се вземе предвид и мултипликационният ефект, делът на спорта възлиза дори на 2,98 % от общата брутна добавена стойност в ЕС. Според проучването делът на спорта в общата добавена стойност в Европа е сравним с общия дял на селското стопанство, лесовъдството и риболова, като едно на всеки 60 евро в ЕС се генерира и печели в областта на спорта.
            
         
               11.
            
            
               Спортът е солиден икономически сектор. Равнищата на участие остават стабилни през различните фази на икономическия цикъл. Спортът е структуриран чрез система от спортни прояви и дейности, организирани от спортните организации — от най-ниско до най-високо равнище. Тези прояви продължават да са популярни, най-вече между младите хора, дори и при трудни икономически условия. Макар и спортните прояви да могат да се повлияят от променящите се икономически обстоятелства, рамката на спортните прояви и дейности остава стабилна.
            
         
               12.
            
            
               Спортът има потенциала да създава работни места и да подпомага местното икономическо развитие чрез изграждането и поддръжката на спортни съоръжения, организирането на спортни прояви, пазарните дейности на секторите за спортни стоки и услуги и свързани дейности в други сектори. Когато са планирани внимателно с многофункционална цел и ясна визия за бъдещата им функционална роля, инфраструктурите за спортни дейности и прояви (на местно равнище) могат да допринесат за стабилизирането и стимулирането на икономиката.
            
         
               13.
            
            
               Спортът разпростира своето влияние и върху други сектори. Спортните прояви и шампионати като цяло имат положително влияние върху сектори като туризма, културата, транспорта, медиите, публичните инфраструктури и т.н. Освен това те имат капацитета да сближават хората и да създават чувство за принадлежност и споделено усещане за успех. По този начин спортът може да допринесе съществено за улесняване на усилията на ЕС да се възстанови от настоящите икономически трудности.
            
         IV.   НАБЛЯГАТ НА СЛЕДНИТЕ КЛЮЧОВИ ПОЛИТИЧЕСКИ ПОСЛАНИЯ:
   
               14.
            
            
               Поради значението на спортния сектор за икономиката и възможностите, които той предоставя на младите хора — включително за онези, които се намират в особено уязвимо и необлагодетелствано положение — да придобият полезни умения и знания, спортът може да играе важна роля за справяне със спешния проблем с младежката безработица и да стимулира икономическото възстановяване. За преодоляване на посочените по-горе предизвикателства са необходими широк набор от действия, включително мобилизирането на различни заинтересовани страни.
            
         
               15.
            
            
               Макар и да не заменя платената работа, участието в доброволни дейности може да даде на гражданите нови умения, като по този начин има положителен принос за пригодността им за заетост и укрепва усещането им за принадлежност към обществото. Участието на младите хора, по-конкретно в масовия спорт — било то като участници, помощници или организатори — развива ключови лични умения и компетентности. Доброволните дейности в спорта като форма на неформално и самостоятелно учене помагат на младите хора да придобият умения и компетентности, които допълват формалното образование.
            
         
               16.
            
            
               Спортът осигурява среда, в която младите хора могат да усъвършенстват тези умения, като по този начин подобрят пригодността си заетост и бъдещата си продуктивност в период, когато условията на пазара на труда са изключително трудни, възможностите за работа са малки, а възможностите за развитие на трудовите умения са ограничени.
            
         
               17.
            
            
               Участието в спорта, по-конкретно в масовия спорт, позволява на младите хора да канализират енергията си, вдъхва надежда и ентусиазъм по начин, който е конструктивен и допринася към общностите, в които те живеят. То може да спомогне за преодоляване на социалните проблеми, пред които са изправени държавите членки, като социалната фрагментация и предразсъдъците спрямо определени групи, като осигури на младите хора, по-специално на онези, които нямат платена работа или възможности за подходящо образование и обучение, конструктивен и ориентиран към общността фокус.
            
         
               18.
            
            
               Малките по размер публични инвестиции в местни спортни съоръжения и подкрепата за общностните спортни клубове могат да допринесат значително за по-силни, по-безопасни и по-сплотени общности.
            
         
               19.
            
            
               Участието в организирането на национални и международни спортни прояви и участието в разработването и поддръжката на спортни ифраструктури, били те местни или национални, могат да са едни от ключовите фактори за създаването на нови работни места, най-вече за младите хора.
            
         V.   В ОТГОВОР НА КЛЮЧОВИТЕ ПОЛИТИЧЕСКИ ПОСЛАНИЯ И КАТО СЕ СПАЗВА НАДЛЕЖНО ПРИНЦИПЪТ НА СУБСИДИАРНОСТ, ПРИКАНВАТ ДЪРЖАВИТЕ ЧЛЕНКИ:
   
               20.
            
            
               Да обменят добър опит и практики относно:
               
                           —
                        
                        
                           подобряването на участието в спорта и в обществото на младите хора на местно равнище, по-конкретно когато напускат структурите за формално образование;
                        
                     
                           —
                        
                        
                           начина, по който доброволното участие в спортни клубове и организации може да подобри „меките“ умения и компетентности;
                        
                     
                           —
                        
                        
                           начина, по който участието в спортни дейности може да допринесе за подобряване на сигурността и сплотеността в общностите;
                        
                     
                           —
                        
                        
                           организирането на периоди на чиракуване и на стажове в спортните организации, които да мотивират младите хора и да улеснят достъпа на национално и транснационално равнище до пазара на труда.
                        
                     
         
               21.
            
            
               Да насърчават политически действия за развиване на уменията за трудови дейности чрез спорта. Във връзка с това да подпомага доброволческиорганизации и/или спортни клубове, както и спортните дейности и/или прояви на масово и/или професионално равнище.
            
         
               22.
            
            
               Да потърсят начини за подобряване на образователните пътеки за бъдещите специалисти и доброволци в спорта и да насърчават придобиването на знания на работното място, така че те да развиват умения, които могат да бъдат признати в националните квалификационни рамки. Те могат да фигурират в Европейската квалификационна рамка, така че да се подобри прозрачността и мобилността в международен план на съответните млади хора. Следва да се разгледа и възможността да се признават умения, придобити чрез неформално и самостоятелно учене в спорта.
            
         
               23.
            
            
               Да насърчават стратегическите инвестиции в спорта, като използват, когато е уместно, по-ефикасно възможностите, предоставени от инструментите на ЕС за финансиране, включително структурните фондове на ЕС (по-конкретно Европейския социален фонд и Европейския фонд за регионално развитие) и финансовите инструменти на ЕС, като финансирането по линия на Европейската инвестиционна банка.
            
         
               24.
            
            
               Да насърчават ефективното вътрешно сътрудничество с публичните органи между секторите, занимаващи се със социалните въпроси, младежта, заетостта и икономическите въпроси, така че да нарасне познаването на социалната и икономическата роля на спорта.
            
         VI.   ПРИКАНВАТ ДЪРЖАВИТЕ ЧЛЕНКИ И КОМИСИЯТА, В РАМКИТЕ НА СЪОТВЕТНИТЕ ИМ ОБЛАСТИ НА КОМПЕТЕНТНОСТИ И ПРИ НАДЛЕЖНО СПАЗВАНЕ НА ПРИНЦИПА НА СУБСИДИАРНОСТ:
   
               25.
            
            
               Да насърчават междусекторното участие на експерти от областите на образованието, обучението, младежта и заетостта, така че да се разгледат възможностите за развитие на уменията и компетентностите.
            
         
               26.
            
            
               Да използват пълноценно програмата „Еразъм+“ като възможност за развиване на личните и професионалните умения и компетентности.
            
         
               27.
            
            
               Да определят начините за финансиране на спорта, с цел насърчаване на социалното приобщаване и младежката заетост, от структурните фондове (по-конкретно Европейския социален фонд и Европейския фонд за регионално развитие) или други финансови механизми на ЕС, например финансирането по линия на Европейската инвестиционна банка, което включва по-специално развитието и, когато е уместно, поддръжката на малки по мащаб спортни инфраструктури в градовете, които да се използват от широката общественост, като се обръща специално внимание на социално необлагодетелстваните райони. Тези малки по мащаб инфраструктури могат да допринесат за постигането на редица цели в социалната област, като създаването на работни места, социалното приобщаване и подобряването на здравеопазването.
            
         
               28.
            
            
               Да засилват диалога и общите инициативи с ключовите заинтересовани страни, най-вече спортните организации, секторите за спортни стоки и младежките организации с цел допълнително развитие на благоприятна среда за привличане на млади хора към сектора на спорта.
            
         
               29.
            
            
               Да обмислят по какъв начин могат да се предприемат най-ефективно действия в контекста на бъдещата работа относно спорта на равнище ЕС по отношение на приноса на спорта към развитието на уменията на младите хора и осигуряването на социално приобщаващи общности в период на високо равнище на младежка безработица.
            
         VII.   В ОТГОВОР НА КЛЮЧОВИТЕ ПОЛИТИЧЕСКИ ПОСЛАНИЯ ПРИКАНВАТ КОМИСИЯТА:
   
               30.
            
            
               Да организира междусекторен семинар на високо равнище относно приноса на спорта към създаването на работни места и борбата с безработицата в ЕС, и по-конкретно с младежката безработица.
            
         
               31.
            
            
               Въз основа на текущото сътрудничество в ЕС на равнище експерти, да направи проучване относно приноса на спорта към пригодността за заетост на младите хора в рамките на стратегията „Европа 2020“.
            
         
      (1)  В някои държави членки младежката безработица надхвърля 50 %, а в някои региони е над 70 %, докато в малък брой региони тя е дори под 5 %.
   
      (2)  http://epp.eurostat.ec.europa.eu/cache/ITY_PUBLIC/3-30082013-AP/EN/3-30082013-AP-EN.PDF
   
      (3)  Виж бележка под линия на стр. 2.
   
      (4)  Заключения на Европейския съвет (27—28 юни 2013 г.) — EUCO 104/2/13 REV 2.
   
      (5)  Специален Евробарометър „Доброволчество и солидарност между поколенията“, октомври 2011 г.
   
      (6)  Проучване на Комисията относно приноса на спорта за икономическия растеж и заетостта в ЕС (2012 г.).
   
      (7)  Проучване относно приноса на спорта за икономическия растеж и заетостта в ЕС, поръчано от Европейската комисия; консорциум, воден от SportsEconAustria; окончателен доклад, ноември 2012 г.
   
      (8)  В съответствие с дефиницията от Вилнюс за спорта — широко определение: всички дейности, които изискват спорта като ресурс, плюс всички дейности, които са ресурси за спорта, плюс статистическото определение за спорта в NACE 92.6 Rev.1.1.